कश्मीर घाटी में भारी बर्फबारी  
जम्मू-कश्मीर की ग्रीष्मकालीन राजधानी श्रीनगर और घाटी के अन्य हिस्सों में सोमवार तड़के  भारी बर्फबारी हुई।
जम्मू एवं कश्मीर की ग्रीष्मकालीन राजधानी श्रीनगर और घाटी के अन्य हिस्सों में सोमवार तड़के  भारी बर्फबारी हुई। अगले 24 घंटों के दौरान मध्यम से भारी बारिश और हिमपात की संभावना जताई गई है। मौसम विभाग के एक अधिकारी ने बताया, "श्रीनगर में सोमवार को न्यूनतम तापमान 0.1 डिग्री सेल्सियस दर्ज किया गया जबकि उत्तरी कश्मीर के गुलमर्ग में यह शून्य से चार डिग्री सेल्सियस नीचे रहा। वहीं पहलगाम में न्यूनतम तापमान 0.2 डिग्री रहा।"  उन्होंने बताया, "लद्दाख क्षेत्र के लेह में न्यूनतम तापमान शून्य से नौ डिग्री सेल्सियस नीचे दर्ज किया गया और कारगिल में यह शून्य से 12 डिग्री सेल्सियस नीचे रहा।" श्रीनगर और घाटी के अन्य हिस्सों में सोमवार तड़के बर्फबारी शुरू हुई और कुछ ही देर बाद सड़कों पर कई इंच तक बर्फ नजर आने लगी। इसकी वजह से सड़कों पर फिसलन बढ़ गई और मोटरसाइकिल चालकों को दिक्कतों को सामना करना पड़ा।  एक 44 वर्षीय सरकारी कर्मचारी अब्दुल राशिद ने बताया, "मैं सुबह आठ बजे दफ्तर के लिए निकला लेकिन 20 किलोमीटर की लम्बी दूरी तय करने में मुझे चार घंटे का समय लग गया।" मौसम विभाग के अनुसार घाटी में विभिन्न स्थानों पर अगले 24 घंटों के दौरान मध्यम से भारी बर्फबारी की संभावना है। अधिकारी ने बताया, "राज्यभर में पश्चिमी विक्षोभ सक्रिय है। इसके 16 फरवरी के बाद कमजारे पड़ने की संभावना है।" पहलगाम, गुलमार्ग, कारगिल द्रास, बनिहाल और घाटी में कई अन्य जगहों पर भी सुबह भारी हिमापात की जानकारी मिली है।